Auskultacija

**Auskultacija**, **osluškivanje**, (), je jedna od objektivnih (fizikalnih) metoda utvrđivanja bolesti, kojom se osluškuju šumovi (zvuci) koji se stvaraju u organizmu. Pri radu pojedinih organa stvaraju se određeni zvučni fenomeni (šumovi i tonovi), kao što je to kod srca, disajnih organa, velikih krvnih sudova, organa za varenje... Ovi zvučni fenomeni se kroz tkiva, vazdušne i tečne prostore organizma, prenose na površinu tela, gde se mogu osluškivati, neposredno uvom ili uz pomoć određenih aparata (stetoskop-slušalice).

## Istorijat
Ovu metodu kao, jedan od oblika objektivnog pregleda bolesnika prvi je pronašao i osmislio Rene-Teofil-Ijasent Laenek, francuski lekar, rođen u Kemperu 17. februara 1781., koji je primenom ove metode fizikalnog pregleda dao poseban napredak u razvoju propedevtike i brojnim saznanjima o simptomima i znacima pojedinih bolesti. Ovaj pronalazak Laenek objavljuje 1819. u knjizi, , u kojoj detaljno opisuje stetoskop i način njegove primene u utvrđivanju bolesti.

## Vrste auskultacije
Pod pojmom auskultacija najčešće se, u svakodnevnoj lekarskoj praksi, misli na osluškivanje upotrebom stetoskopa-slušalica. Auskultacija je i slušanje šapata, govora, kašlja, izbacivanja gasova, ali za ove vidove osluškivanja ne postoje posebani nazivi.

### Neposredna (direktna) auskultacija
Kod neposredne auskultacije, ispitivač osluškuje pacijenta prislanjanjem uha direktno na površinu njegovog tela.

### Posredna (indirektna) auskultacija
Osluškivanje, kod posredne auskultacije, ispitivač obavlja uz upotrebu određenog pribora i instrumenata (fonedoskopa, stetoskopa)

## Značaj
Auskultacija ima izuzetan značaj u procesu utvrđivanja bolesti, i njenom primenom se mogu otkriti brojne promene u organizmu;
* **Auskultacijom [[srce|srca]]**, utvrđuje se kvalitet srčanih tonova, otkrivaju srčani šumovi, razni poremećaji ritma i šumovi izazvani trenjem srčane kese.
* **Osluškivanjem [[zglob]]ova, [[mišić]]a, [[tetiva]]**, ili kod sumnje na prelom kostiju, mogu se čuti krepitacije (pucketanja) izazvana nakupljanjem vazduha u ovim tkivima i organima. 
* **Auskultacijom [[glava|glave]] i [[vrat]]a**, mogu se čuti razni šumovi koje proizvode arteriovenske komunikacije (fistule), razna suženja, ili proširenja (aneurizme) na arterijama.
* **Auskultacijom [[pluća]]**, čuju se razne zvučne manifestacije u toku disanja, govora, šapata, kao i razne vreste šumova kao posledica promena u organima za disanje.
* **Auskultacijom [[trbuh]]a**, osluškuju se zvučne senzacije koje nastaju u toku pokreta creva i pretakanja hrane u njima, ili kod aneurizmi ili suženja na trbušnim arterijama.

## Povezano
* Utvrđivanje bolesti
* Stetoskop
* Propedevtika

## Reference

## Literatura
* Antić R.* Interna propedevtika*, Institut za stručno usavršavanje i specijalizaciju zdravstvenih radnika, Beograd, 1976.
* Ristić S. M. *Klinička propedevtika*, Zavod za udžbenike i nastavna sredstva, Beograd, 1990.
* Pešić M. H. LJ. *Interna propedevtika*, Prosveta, Niš 1991.
* Popovac. D, *Bolesti pluća i propedevtika*, Privredni pregled, Beograd 1987.

## Vanjske veze

* The Auscultation Assistant , - "provides heart sounds, heart murmurs, and breath sounds in order to help medical students and others improve their physical diagnosis skills"
* MEDiscuss  - Respiratory auscultation with audio examples
* Blaufuss Multimedia  - Heart Sounds and Cardiac Arrhythmias
* Independent Stethoscope Review - Comparative review of stethoscopes, including frequency response graphs.